b'\n_START_ARTICLE_\nEinsteinov obro\xc4\x8d\n_START_PARAGRAPH_\nEinsteinov obr\xc3\xb3\xc4\x8d (tudi Hvolsonov obr\xc3\xb3\xc4\x8d) [\xc3\xa1jn\xc5\xa1tajnov ~/hv\xc3\xb3lsonov ~] je v astronomiji pojav v katerem dobimo sliko izvora (galaksija, zvezda) v obliki obro\xc4\x8da. Pojav nastane zaradi le\xc4\x8denja na mo\xc4\x8dnem gravitacijskem polju (druga galaksija ali \xc4\x8drna luknja). Opazi se samo, kadar so izvor elektromagnetnega valovanja, gravitacijska le\xc4\x8da in opazovalec poravnani na premici. V odvisnosti od poravnanosti treh teles lahko dobimo popolni Einsteinov obro\xc4\x8d (brez prekinitev) ali pa dobimo ve\xc4\x8d slik izvora (glej Einsteinov kri\xc5\xbe). Prvi popolni Einsteinov obro\xc4\x8d je bil odkrit leta 1998 v sodelovanju astronomov Univerze v Manchestru s pomo\xc4\x8djo Hubblovega vesoljskega teleskopa.'